Moi Shawng de grai a tsam rawng ai chyahkrai la sha masum nga ma ai da. Shan nau ni marai masum hta grai tsawm ai kanau numsha langai mi mung lu ma ai. Shan hte gaw dai tsawm ningli kanau num sha hpe grai tsaw ra ma ai da.
Lani mi hta shan nau ni masum gaw nam de shan gap hkawm na matu bawngban ma ai. Raitim kanau hpe hkrai gara hku mung n gwi tawn da ai majaw myit yak nga ma ai.
Grai sawn sumru ngut ai hpang shan nau ni masum gaw kanau num sha hpe shaga nna, “ Tsaw ra ai kanau e, hpu ni marai masum nam de shan gap sa ai shaloi, nta chying hka ni pat nna sha nga u dai na de jan du jang she bai wa na re, gara de mung hkum pru hkawm yaw” nga nna htet da n htawm, nam de jaugawng gawng sa mat ma ai.
Dai hpang Tsawm ningli kanau mung nta bungli ni galaw rai let nga nga ai. Gade nna yang summwi lapran na nat dingla gaw, tsawm shayi hpe mu jang grai tsaw ra mat ai majaw, summwi lapran na pyen yu wa nna, tsawm shayi hpe shapoi la nna, summwi lapran hta ka-up let makoi kau da sai.
Shana de kahpu ni masum bai du wa ai shaloi, kanau hpe tam yu yang kanau hpe nmu tam ai majaw grai myit tsang mat ai. Makau grup yin hkan shaga marawn hkawm yu tim kanau a nsen hpe nna jang grai myit htum ai hte yawn mau dung nga ma ai. Dai shaloi kahpu kaba Ma Gam wa gaw, “an nau ni ndai hku yawn dung nga yang gaw n mai sai, anhte a kanau tsawm htum shayi hpe she mu hkra tam na ladat she shaw yu sa ga” nga nna bawng ban ma ai. Dai shaloi Ma La gaw, ngye a atsam gaw hka kata hta hkrat nga ai samit hpe pyi mu lu ai atsam nga ai nga tsun ai, Ma Naw wa gaw lamu na hkrat wa ai marang si hpe pyi lahkawng brang di lu gap n ngai, Ma Gam wa gaw, lamu na hkrat wa ai hpa hpe rai tim lu rim ai, nga nna shan hte a atsam ni hpe tsun jahta hkat ma ai . Kahpu kaba wa gaw “ Dai ni kaw nna an hte a kanau tsawm shayi hpe mu hkra an nau ni a atsam hte tam sa wa sa ga” nga nna pru sa wa ma ai.
Dai shaloi Ma La wa gaw summwi grai htat nna sin nga ai hpe mu jang shi a myi hte a zi yu dat wu ai dai shaloi nat ding la langai mi gaw shan hte kanau tsawm shayi hpe summwi hte ka-up nna ahpum da ai hpe mu dat wu ai, dai shaloi kaphu Ma Naw hpe tsun dan dat wu ai dai shaloi Ma Naw gaw shi a ndan hte summwi lapran na nat dingla hpe shading nna gap dinggren dat wu ai, nat dingla mung shi a salum hta ndan pala jung nna kajawng ai hte tsawm htum shayi hpe tat jahkrat kau dat ai. Dai shaloi Ma Gam wa gaw kalang ta kanau tsawm htum shayi hpe rim kajau la kau wu ai rai. Kadai a atsam grau a ta?
Ndai maw moi a lachyum gaw kadai mung kadai na grau ai atsam marai hpe myit hkrum mangrum ai hte jai lang yang gade yak ai bungli rai tim, langai mi nlu galaw ai bungli hpe langai mi lu galaw ai re majaw lam shagu hta awngdang lu nga ai rai.
kac_Latn kac_Latn kac_Latn kac_Latn kac_Latn kac_Latn kac_Latn